**Stephen "Woz" Wozniak** (s. 11. elokuuta 1950 San José, Kalifornia) on toinen Apple-tietokoneyhtiön perustajista. Wozniak suunnitteli Apple I:n ja Apple II:n 1970-luvun puolivälissä ja perusti Apple-yhtiön yhdessä Steve Jobsin kanssa. Apple II saavutti paljon suosiota, ja siitä tuli yksi eniten myydyistä henkilökohtaisista tietokoneista 1970-luvulla ja 1980-luvun alussa.

Lapsuus ja nuoruus
------------------

Puolalaissukuinen Wozniak luki lapsena kirjoja Tom Swiftistä, nuoresta keksijästä joka suunnitteli mitä tahansa. Tom Swift edusti Wozniakille luovaa vapautta, tietämystä ja kykyä löytää ongelmiin ratkaisuja.

Nuorta Wozniakia inspiroi myös hänen isänsä, joka työskenteli insinöörinä Lockheedilla. Isänsä ansiosta Wozniak kiinnostui elektroniikasta, ja isä usein tarkisti poikansa keksinnöt.

Wozniakin arvomaailmaa muokkasi vuosien varrella niin oma perhe, itsenäinen ajattelu, eettinen ja moraalifilosofia, radioamatöörietiikka (apua tarvitsevia tulee auttaa) kuin kirjatkin (Swiftin humanitäärinen asenne).*lähde?*

Kouluaikana Wozniak tutki televisiopiirejä ja suunnitteli noin 50 tietokonetta paperilla, mutta hänellä ei ollut rahaa osiin niiden rakentamiseksi. 1970-luvulla useimmilla ihmisillä ei ollut varaa monitoriin, joten hän suunnitteli videosyötettä oskilloskooppiin. Hän oli myös kiinnostunut ohjelmointikielistä.

Wozniak oli 19-vuotias vuonna 1969, kun hän tutustui 14-vuotiaaseen Steve Jobsiin.*lähde?* Wozniak oli jo rakentanut laitteen, jolla voi soittaa puheluita ilmaiseksi.*lähde?*
Hän opiskeli lukuvuoden 1968−1969 Coloradon yliopistossa ja palasi kotiseudulleen Kaliforniaan. Wozniak liittyi De Anza Collegeen.*lähde?*

Wozniakin kolmas lukukausi oli Kalifornian yliopistossa Berkeleyssä ja suunnitteli ottavansa vuoden vapaata ansaitakseen rahaa viimeistä vuotta varten. Hän työskenteli useille pienille elektroniikkayrityksille 1970-luvun alussa ja hän pääsi vuonna 1975 töihin Hewlett-Packardille (HP) insinööriksi. Wozniak kehittyi piirien suunnittelussa ja suunnitteli mikropiirejä HP:n laskimiin sekä teki harrasteprojekteja.

Wozniak suunnitteli Atarille *Breakout*-pelin. Atarin Nolan Bushnell oli tuolloin harmissaan koska heidän uudet pelinsä vaativat 130–170 mikropiiriä ja hän kiinnostui Wozniakista, jonka tekemä versio *Pongista* käytti vain 30 piiriä. Wozniak ja Steve Jobs, joka tuolloin työskenteli Atarille, saivat tehtäväksi suunnitella *Breakoutin* toimimaan pienemmällä määrällä piirejä. Wozniak oli laitteiston suunnittelija ja Jobs teki koekytkentälevyt sekä testasi.

Wozniak osallistui Homebrew Computer Clubiin San Franciscon alueella.

Applen synty
------------

Wozniak oli käyttänyt osituskäyttöjärjestelmää ja halusi oman tietokoneen koska ei halunnut maksaa jonkun muun tietokoneen käytöstä.
Wozniak esitteli kehittämäänsä tietokonetta Homebrew Computer Clubin jäsenille, jolloin Jobs ehdotti tietokoneen myymistä kerhon jäsenille. 
Tietokoneen nimeksi tuli Apple Computer ja myöhemmin uudelleen nimettynä Apple I.

Jobs sai sopimuksen tietokoneen myynnistä ja hankki osia kolmenkymmenen päivän maksuajalla.

Wozniak arvioi, että myös Jobs olisi osannut suunnitella ohjelmistoa ja laitteistoa, mutta ei yhtä hyvin kuin hän.

Apple I:n myynnin alettua Wozniak työskenteli vielä Hewlett-Packardille ja toimi satunnaisesti Apple I:n emolevyjen testaamisessa, teki uusia ohjelmia sekä suunnitteli kasettiasemaliitännän Apple I:lle. Wozniak suunnitteli värigrafiikkaa varten piirin sekä suunnitteli keinon käyttää osa keskusmuistista näyttömuistiksi. Apple II:n suunnittelun aikaan useimmilla ihmisillä ei ollut varaa värimonitoriin, joten koneen täytyi toimia myös kotitelevisioilla. Wozniak teki myös *Breakout*-pelistä version BASICillä, sekä lisäsi ominaisuuksia kirjoittamaansa BASIC-tulkkiin värien esittämiseksi.

Vuonna 1977 julkaistusta Apple II:sta tuli menestys Wozniakin insinöörityön ja Jobsin estetiikan ansiosta. Kun yritys listattiin pörssiin vuonna 1980 yhtiön markkina-arvo ylitti miljardi dollaria.

Vuonna 1981 Wozniak loukkaantui lentokone-onnettomuudessa. Hän jatkoi opintojaan mutta ei käynyt kurssejaan loppuun. Yliopisto päätti myöhemmin, että Applen tietokoneiden suunnittelulla saattoi korvata puuttuvat kurssit, ja myönsi hänelle tutkinnon 1987. Wozniakin ura Applessa päättyi samana vuonna.

Varallisuus ja vapaaehtoistyö
-----------------------------

Wozniakin nettovarallisuudeksi arvioidaan olevan noin 100–140 miljoonaa dollaria.

Applen jälkeen Wozniak on keskittynyt vapaaehtoistyöhön, etenkin lasten auttamiseen ja koululaisten tietokonekerhoihin. Hän on osallistunut erilaisten tietotekniikan alan yritysten hallituksiin, ja vuonna 2009 hän alkoi jälleen työskennellä tuotekehittäjänä Fusion-IO:ssa, joka tekee tallennuslaitteita.

Yksityiselämä
-------------

Wozniak liittyi vapaamuurareihin vuonna 1980. Hän kuuluu kalifornialaiseen loosiin ja sen kuuluisin jäsen.

Joulukuussa 2023 kerrottiin, että Wozniak sai Serbian kansalaisuuden. Kansalaisuuden sai myös Wozniakin vaimo, Janet Hill, ja asiasta ilmoitettiin vajaa pari viikkoa ennen Serbian parlamenttivaaleja.

Lähteet
-------

1. ↑  Jones, J. S. (2014). "Polish Americans". In T. Riggs (Ed.), *Gale Encyclopedia of Multicultural America* (3rd ed. Vol. 3, pp. 477-492). Gale Books. Viitattu 1.5.2022.
2. 1 2 3  Awala, Bemigho: From nerd to millionaire Omojuwa. Viitattu 12.8.2014.
3. 1 2 3 4 5 6 7 8 9 10 11 12 13 14 15 16 17 18  Interview: Steve Wozniak.  *Byte*, Joulukuu 1984, s. A67–A70. Artikkelin verkkoversio.  (englanniksi)
4. 1 2 3 4 5 6 7  Stephen Gary Wozniak Encyclopedia Britannica. Viitattu 12.8.2014. (englanniksi)
5. ↑  Fulton, Steve: The History of Atari: 1971-1977 *Gamasutra*.  6.11.2007. Viitattu 15.7.2011. (englanniksi)
6. 1 2  Nik Rawlinson: History of Apple: The story of Steve Jobs and the company he founded *macworld.com*.  25.4.2017. Viitattu 17.6.2022. (englanniksi)
7. ↑  Christoph Dernbach: Apple I *mac-history.net*.  8.7.2012. Viitattu 17.6.2022. (englanniksi)
8. ↑  Steve Wozniak Biography *The Biography.com*. A&E Television Networks. Viitattu 11.8.2014.
9. ↑  Why Apple co-founder Steve Wozniak doesn't trust money *CNBC*.  21.4.2017. Viitattu 9.1.2024. (englanniksi)
10. ↑  Apple co-founder Steve Wozniak, hospitalised in Mexico, is not a billionaire. His net worth is... *Moneycontrol*.  9.11.2023. Viitattu 9.1.2024. (englanniksi)
11. ↑  Apple co-founder hospitalised as tech giant feared to have suffered stroke *The Mirror*.  9.11.2023. Viitattu 9.1.2024. (englanniksi)
12. ↑  Sterbenz, Christina & Johnson, Robert: 17 Of The Most Influential Freemasons Ever *Business Insider*.  20.3.2014. Viitattu 9.1.2024. (englanniksi)
13. ↑  Apple co-founder Steve Wozniak to receive Serbian passport, president says *AP News*.  6.12.2023. Viitattu 8.12.2023. (englanniksi)
14. ↑  Apple co-founder Steve Wozniak to receive Serbian citizenship: President *Anadolu Ajansı*.  7.12.2023. Viitattu 8.12.2023. (englanniksi)
15. ↑  Nikolić, Jelena: Apple co-founder Steve Wozniak becomes Serbian citizen days before general election *Euractiv*.  7.12.2023. Viitattu 8.12.2023. (englanniksi)

Aiheesta muualla
----------------

* Kuvia tai muita tiedostoja aiheesta **Steve Wozniak** Wikimedia Commonsissa

* Teemu Hallamaa: Se toinen Steve – Ensimmäisen Applen tietokoneen rakentaneen Steve Wozniakin mielestä teknologiayhtiöt ovat kasvaneet liian suuriksi. Yle 9.10.2019.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
	+ 2
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Japani
* Tšekki
* Australia
* Korea
* Alankomaat
* Puola
* Portugali

 |
|  |
| Tieteilijät | 
* CiNii
* DBLP

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |